stanford-oval/wikipedia huggingface dataset:
ולמה דינקלי
תיאור ואפיון > רקע

בדומה לשאר בני החבורה, לוולמה סיפור רקע אישי ומוצא המשתנה לאורך הזיכיון.
בסדרה המקורית, "סקובי-דו, איפה אתה?", נראה כי ולמה לומדת באותו תיכון כמו שאר בני החבורה. עם זאת, לפי סדרת "הסרטים החדשים של סקובי-דו", נאמר כי ולמה כי סיימה את לימודיה בתיכון אחר. בנוסף, הוריה מתוארים כמי שדחפו אותה להצטיין מגיל צעיר בלימודיה, מה שהביא למאות פרסים על הישגיה יוצאי הדופן, ובעקיפין, לנטייתה להיות קולנית.
במהלך העונה הראשונה של הסדרה "סקובי-דו! מסתורין בע"מ", ולמה, שמוצגת כבעלת אישיות חשאית ושתלטנית, נמצאת לזמן קצר במערכת יחסים רומנטית עם שאגי, למורת רוחו של סקובי-דו. בעונה השנייה, מתגלה כי היא עובדת בחשאי עבור הנבל של הסדרה, מר אי., לצד מרסי פליש, יריבתה לשעבר. השתיים מתיידדות לאחר שוולמה חוזרת לחבורה, ובסיום הסדרה, ולמה משתתפת באולימפיאדת המדע בשלוש המדינות. בנוסף, בסדרה זו ולמה מרבה להשתמש בביטוי "אוי גוועלד" ולהאזין לכליזמרים, שני דברים המרמזים על שורשים יהודיים במשפחתה.
בזמן שהתייחס להערות באינסטגרם שלו ב-2020 על כך שבמאי הפרק תייג את ולמה כביסקסואלית, המפיק טוני סרבון טען בתגובה שכוונתו הייתה שגרסה זו של ולמה תתואר – בצורה ברורה ככל האפשר – כלסבית. לדבריו, מערכת יחסיה עם מרסי בסיום הסדרה נועדה להיות רומנטית, וזאת לעומת מערכת יחסיה הקודמים עם שאגי, שהייתה מאולצת ולא-נוחה. באופן דומה, תסריטאי הסרט " סקובי-דו" משנת 2002, ג'יימס גאן, הצהיר כי בטיוטות מוקדמות של התסריט, דמותה של ולמה נכתבה כלסבית.
הופעות בזיכיון > דיבוב

משנת 1969 עד 1973, את דמותה של ולמה דיבבה ניקול ג'פה; משנת 1976 עד 1979, את דמותה דיבבה פט סטיבנס; משנת 1979 עד 1980, את דמותה דיבבה מרלה פרומקין. לאחר שהדמות נעדרה מהזיכיון בין השנים 1980–1983, פרומקין שבה את דמותה של ולמה ככוכבת אורחת ב"תעלומות סקובי-דו החדשים". דמותה של ולמה נעדרה שוב עד לסדרה "גור בשם סקובי-דו", אותה דיבבה כריסטינה לאנג. בי. ג'יי. וורד דיבבה את דמותה של ולמה בפרק הקרוסאובר של "ג'וני בראבו", ואז שבה לדבב את דמותה בסרטי ה-DVD הראשונים של הזיכיון, כמו גם בפרק אחד בסדרת ההנפשה "הארווי בירדמן, עורך דין". ניקול ג'פה חזרה באופן זמני להשמיע את ולמה בסרטים "סקובי-דו ואגדת הערפד" ו"סקובי דו והמפלצת של מקסיקו".
משנת 2002 עד 2015, את דמותה של ולמה דיבבה מינדי קון. ב-8 ביולי 2015, נמסר כי את קון תחליף קייט מיקוצ'י בסדרה "סקובי-דו קול". את דמותה של ולמה בסרט "סרט לגו 2: החלק השני" דיבבה טרישה גאם; ובסרט "סקובי-דו!", את דמותה של ולמה דיבבו אריאנה גרינבלט (בילדותה) וג'ינה רודריגז (בבגרותה). גרינבלט התעתדה לשוב לדבב את הדמות בסרט המשך, לפני שנמסר על ביטולו באוגוסט 2022. בנוסף, דמותה של ולמה מופיעה בהופעת קמע במהלך הסרט "ספייס ג'אם: אגדה חדשה". בפברואר 2021, נמסר על פיתוחה של סדרת ספין אוף מונפשת למבוגרים בכיכובה על ידי מינדי קלינג, שתדבב את דמותה.
הופעות בזיכיון > סרטי לייב אקשן

את דמותה של ולמה בסרטי הלייב אקשן "סקובי-דו" (2002) ו"סקובי-דו 2: חופשי חופשי" (2004), מגלמת השחקנית לינדה קרדליני, שדיבבה אותה גם עבור משחק הווידאו הנלווה לסרט השני ועבור הסדרה המונפשת למבוגרים "רובוט צ'יקן". בסרטי הפריקוול "סקובי-דו 3: התעלומה מתחילה" (2009) ו"סקובי-דו 4: קללת מפלצת האגם" (2010), את דמותה של ולמה מגלמת השחקנית היילי קיוקו.
קרובי משפחה

בין קרובי משפחתה של ולמה שהוצגו במהלך הזיכיון מופיעים בין היתר:
דייל ואנג'י דינקלי – הוריה של ולמה, המופיעים בסדרה "סקובי-דו! מסתורין בע"מ", ובעליהם של מוזיאון התעלומות "קריסטל קוב", המציג את כל תלבושותיהם של הנבלים שהחבורה הביסה במהלך השנים, כמו גם חפצים אחרים הקשורים לעל-טבעי או שבלתי ניתנים להסבר.
מדלין דינקלי – אחותה המתבגרת של ולמה, המופיעה בסרט "סקובי-דו: אברקדברה-דו", ודומה לה במראה ובאישיותה.
דודה מג ודוד אוון – דודתה ודודה של ולמה, המתגוררים בעיירה קטנה בשם "באנינג ג'נקשיין" המופיעה בסדרה "מה חדש, סקובי-דו?".
מרסי – דודניתה של ולמה, הלומדת הנדסת מכונות במכללה, ובתם של מג ואוון; השונאת את ליל כל הקדושים, בו נולדה.
דודה תלמה – ביולוגית ימית במכון הימי של קולסוויל.
פרדריק רופוס "פרד" רוג'רס-דינקלי – בנם המשותף של ולמה ושאגי (שנקרא על שם פרד), המופיע בסדרת הקומיקס "האפוקליפסה של סקובי".
הדוד דייב – חבר במשמר הגבול של ארצות הברית.
ד"ר בזיל פון דינקנשטיין – דוד רבא-רבא הידוע לשמצה של ולמה, שיצר לכאורה את המפלצת "פרנקנקריפי".
מגדל הספירלה

| --- | --- |

בניית יסודות המגדל, מרץ 2021
 מידע כללי
 סוג:  גורד שחקים 
 שימוש:  משרדים, מסחר, מלונאות, מגורים
 כתובת:  דרך מנחם בגין 138
 מיקום:  תל אביב-יפו 
 מדינה:  ישראל ישראל
 בעלים:  קבוצת עזריאלי
 הקמה ובנייה
 תקופת הבנייה:  2018–2026 (כ־8 שנים)
 אדריכל:  קוהן פדרסן פוקס (KPF), משה צור 
 מידות
 גובה:  335.95 מטר
 קומות:  88 + 8 תת-קרקעיות
 
מגדל הספירלה הוא גורד שחקים עתידי בתל אביב המצוי בתהליכי בנייה. המגדל הוא החלק הרביעי בקומפלקס מגדלי עזריאלי הכולל שלושה גורדי שחקים נוספים שבנייתם החלה ב-1996 ונמשכה אל העשור הראשון והשני של המאה ה-21. עיצובו ימשיך באופן מעט שונה את הקונספט העיצובי של שאר מגדלי המתחם המאופיינים בצורות גאומטריות סגורות – עיגול, משולש ומרובע – כשלעומתם יעוצב בצורת ספירלה.
עבודות הבנייה החלו בשנת 2018 וצפויות להסתיים במחצית השנייה של שנת 2026. גובהו מקומת הכניסה הקובעת ועד לקצה המעקה העליון יהיה כ-335.95 מטרים שיחולקו בין 88 קומות, ועם השלמתו יהפוך לגורד השחקים הגבוה בישראל ולמגדל הראשון בישראל שיכיל מעל 80 קומות.
עלות בנייתו הכוללת מוערכת ב-2.5 מיליארד שקלים.
היסטוריה

במאי 2013 רכשה קבוצת עזריאלי את בית ידיעות אחרונות הסמוך למתחם. התוכנית הראשונית שהוגשה כללה מגדל אליפטי בן 60 קומות, אולם בארבע השנים שלאחר מכן הוגשו בקשות להגדיל את זכויות הבניה במגרש שהאחרונה שבהן כללה מגדל בן 90 קומות. בספטמבר 2017 נהרס המבנה הישן והחלו ההכנות לבניית המגדל. התוכנית אושרה בוועדה המחוזית לתכנון ולבנייה באוקטובר 2017.
חברת האדריכלים הבינלאומית Kohn Pedersen Fox ומשרד האדריכלים משה צור הופקדו על עיצוב חדש ובדצמבר 2018 פורסמה תוכנית עדכנית למגדל לשימושים מעורבים שיכלול עד 91 קומות, הפעם בצורת ספירלה, ויתנשא לגובה של עד 350 מטרים מעל לפני הים, זאת במקביל לעבודות הדיפון והחפירה שכבר החלו. עוד התפרסם כי הפרויקט צפוי להגיע לסיומו בשנת 2025.
ב-2019 פורסם כי עבודות הדיפון והחפירה ספגו עיכובים בגלל חוסר שביעות רצון של קבוצת עזריאלי מהקבלן המבצע – חברת אשטרום. בנוסף, נתגלעו מאוחר יותר מחלוקות בין עיריית תל אביב לקבוצת עזריאלי בנוגע לבעלות על שטחים ציבוריים. בספטמבר 2022 נפער בולען בנתיבי איילון סמוך לאתר הבנייה ומחלף השלום נסגר למשך חודש. אירועים אלו הובילו בסופו של דבר לעיכוב של שנה בהשלמת הפרויקט, ועל פי ההערכות יסתיים במחצית השנייה של 2026.
המבנה

באפריל 2023 התקבל היתר הבניה האחרון והעדכני לפיו יכלול המבנה 88 קומות ויתנשא לגובה של 349.89 מטרים מעל פני הים, כאשר קומת הכניסה הראשית בגובה 13.94 מטרים מעל פני הים. המגדל שנבנה על שטח של 8.4 דונם ישמש לתעסוקה, מסחר, מגורים ומלונאות ויכלול 43 מעליות. 17 קומות ישמשו למגורים שבהן יהיו עד 271 יחידות דיור, ו-19 קומות למלונאות. יתר הקומות ישמשו למסחר ותעסוקה. בשתי הקומות העליונות יפעלו מסעדה וקומת תצפית היקפית של 360 מעלות. בנוסף יהיו בו 8 קומות תת-קרקעיות ששבע מהן ישמשו כחניון. סך כל שטחי הבנייה במגדל יהיו מעל 197 אלף מטרים רבועים.
המבנה > עיצוב

המגדל מעוצב כמעטפת גלילית המתחילה מבסיסו ועולה בצורה סיבובית למעלה עד שהופכת לקודקוד דמוי מפרש. המעטפת מתעקלת סביב עצמה 3 פעמים ובכל פעם הולכת והופכת צרה יותר – מה שמעניק למבנה את צורתו הספירלית.
ראו גם

גורד השחקים הגבוה בישראל
גורדי שחקים בישראל
מגדל עזריאלי שרונה
מגדלי עזריאלי
מגדל משה אביב
מגדלי Beyond
הערות שוליים

↑  מספר תיק 00541380 - מגדל הספירלה, באתר ארכיון הנדסי עיריית תל אביב, על פי היתר בנייה מס' 20230409 מתאריך 6.5.23
↑  לירן סהר, עסקת ענק: עזריאלי יקים מגדל רביעי בן 60 קומות, על שטח בית 'ידיעות אחרונות', באתר ביזפורטל, 22 במאי 2013
↑  נתיבי איילון ייחסמו הלילה; חשד: הבולען - בגלל העבודות להקמת מגדל הספירלה בעזריאלי, באתר כלכליסט, 17 בספטמבר 2022
דמיטרי נאגייב

| --- | --- |

 לידה:  4 באפריל 1967 (בן 57) סנקט פטרבורג, ברה"מ 
 שם לידה:  Дмитрий Владимирович Нагиев 
 מדינה:  רוסיה, ברית המועצות 
 השכלה:  האקדמיה לאמנויות התיאטרון בסנקט פטרבורג 
 תקופת הפעילות:  מ-1990 
 בן או בת זוג:  Alisa Sher 
 חתימה:   
 
דמיטרי ולדימירוביץ' נאגייב (נולד ב-4 באפריל 1967 בלנינגרד, שבברית המועצות) הוא שחקן רוסי, מגיש טלוויזיה, מוזיקאי, מנחה ומגיש רדיו.
ראשית חייו

אבותיו של דמיטרי נאגייב עברו לטורקמניסטן מאירן לאחר מלחמת העולם הראשונה. בדרך למדינה זרה הם היו מורעבים כולם, כולל סבו של דמיטרי, שהיה בן 9.  דמיטרי מצטט לעיתים קרובות את סבו בתוכניות הטלוויזיה שלו ומייחס לו ציטוטים מצחיקים כשהוא מתלוצץ. דמיטרי עצמו עסק בסמבו והתעמלות ספורט בבית הספר. הוא קיבל את התואר אלוף הנוער באליפות ברית המועצות בשנות השמונים. לאחר סיום לימודיו במכון האלקטרוטכני בשנת 1989, שירת בצבא (כוחות ההגנה האווירית). הוא חזר מהצבא עם אף שבור, צלעות ובעיות בעצביו. כתוצאה מכך, הצד הימני העליון של פניו משותק - תאונה שגרמה לנאגייב לפזילה בעין. הוא משתמש בה בסצנות קומיות.
קריירה

לאחר שסיים את לימודיו באקדמיה לאמנות התיאטרון של סנקט פטרבורג בשנת 1991, הוא עבד בתיאטרון "ורמיה", ואז הנחה את "רדיו-מודרני" ו-4 פעמים הוכתר בהצבעת המאזינים לשדרן הרדיו הטוב ביותר במדינה. כמו כן, הוא עבד במועדונים ובתחרויות יופי. בשנת 1997 יצר דמיטרי מופע מחברים באולם הריקודים בסנקט פטרבורג "יבשת". הוא הציג חדרי איפור ותיאטרון וארגן מכירות פומביות קומיות עם אמנים שונים. בשנת 1997 הוא קיבל את התפקיד הראשי הראשון שלו בסרט "גיא".
בשנים 2010 ו-2011 היה מנחה בטקס הענקת פרמיה של פיטר FM.
פילמוגרפיה נבחרת

1990: התליין
1995: כדור לבייג'ינג
1996/1998: זהירות! מודרנה!
1997: גיא
2000: קאמנסקיה
2000: הבית של נדז'דה
2001: היזהרו! מודרנה 2
2001: חפרפרת
2002/2005 : חלון
2002: הכוח ההרסני
2002: חפרפרת 2
2002: מצלמה, לפעולה!
2003: קאמנסקאיה 3
2003: ספצנאז
2003: משחק ללא חוקים
2003: הפוך
2004: ספצנאז 2
2004: יראלש
2005: עלי באבא
2005: קאמנסקאיה 4
2005: האמן ומרגריטה
2005: ציד ואפיטי
2005: מאבק ללא חוקים
2005: עידן בלזק, או כל הגברים ממזרים
2005: רוצח השנה החדשה
2006: חולשות של אישה חזקה
2006: סוניה יד הזהב
2007: בדרך ללב
2007: אפס קילומטר
2007: פרדוקס
2007: הסבילות הקטלנית
2007: מטפס הרוק ואחרון שיר הערש השביעי
2008: שובם של המוסקטרים, או אוצרות הקרדינל מאזארן
2008: הסרט הטוב ביותר
2008: מאושרים ביחד
2008: משטרת התעבורה וכולי'
2008: ליגת הנשים
2009: הסימפלטונים: פרק ראשון
2009: הסרט הטוב ביותר 2
2009: קטיה
2009: עיר הפיתויים
2009: העגלה האחרונה
2009: אם אמים ו... היו סירים ומחבתות
2009: סאבה מורוזוב
2009: הצלב הרוסי
2010: הבעל של האלמנה שלי
2010: רובינזון האישה
2010: השליחים הקפואים
2010: בירת החטא
2011: שני אקדחים
2011: לרוץ
2011: כללי המסכות
2011: מיאקובסקי. יומיים
2011: טייס חברת התעופה הבינלאומית
2011: קאמנסקאיה 6
2012-2016: המטבח
2012: טריטוריית הג'אה
2012: הזכר המובטח
2012: מלכת השלג
2013: מה גברים עושים
2013: השליח מגן עדן
2013: טיול הקוטב
2013/2016: שני אבות, שני בנים
2014: הפגז ההמום
2014-2017: המורה לחינוך גופני
2014: המטבח בפריס
2015: הכלוב
2015: הורוסקופ למזל טוב
2015: רק עם יד שמאל
2015: היום הטוב ביותר
2016: סמשאריקי: אגדת דרקון הזהב
2017: המטבח. הקרב האחרון
2017: יולקי 6
2018: בלתי נסלח
2018: עצי אשוח אחרונים
2020: נאגייב בהסגר
2020: גוד ביי, אמריקה
2021: בומרנג
2022: אבות
2022: שנים עשר כיסאות
2022: סווינגרים
הערות שוליים

↑  "Iranian roots Nagiev's". Nagiev.Ru.
↑  «Газета по-Киевски» — «Этот наглый Нагиев» | Официальный сайт Дмитрия Нагиева
↑  TOMSK.FM: Дмитрий Нагиев о деде-ветеране. Сводки с личного фронта
↑  Дмитрий Нагиев: «Я патриот, далекий от пьяных криков Россия, вперед!»
↑  Дмитрий Нагиев возглавил рейтинг самых обеспеченных российских актеров по версии Forbes
| --- | --- |
בקרת זהויות :  GND: 1051754518  ISNI: 0000 0000 4463 7805  LCCN: no2006014138  LNB: 000292102  MusicBrainz: 3683f26c-d59f-450b-8f3e-4195cf57a9c9  VIAF: 66218183   WorldCat (עם VIAF): 66218183
מחמוד אל-עאלול

מחמוד אל-עאלול (בערבית: محمود العالول; תעתיק מדויק: מחמוד אלעאלול) הוא פוליטיקאי פלסטיני, חבר הוועד המרכזי של פת"ח וסגנו של יו"ר פת"ח, מחמוד עבאס. הוא הסגן הראשון בפת"ח מאז היווסדות התנועה.
ביוגרפיה

אל-עאלול נולד בשכם ב-1950. בגיל 17, נכלא על ידי מדינת ישראל ולאחר שלוש שנים בכלא גורש לירדן. שם הצטרף לפת"ח והיה פעיל צבאי תחת פיקודו של אבו ג'יהאד. בשנות ה-70, עם התבססות ארגוני טרור פלסטיניים בדרום לבנון, עבר אל-עאלול ללבנון. בשנת 1983 היה אחראי ללקיחתם בשבי של 6 חיילי צה"ל בלבנון ובהמשך לעסקת חילופי השבויים תמורתם, במסגרתה שוחררו 5,000 עצורים מכלא אנצאר בדרום לבנון, ועוד 100 אסירים ביטחוניים מבתי הכלא בישראל.
עם השנים הוא המיר את המאבק הצבאי לעצמאות בתמיכה בדרך המדינית ובהסכמי אוסלו. מדינת ישראל התירה לו לחזור ליהודה ושומרון ב-1995, וב-1996 מינה אותו יאסר ערפאת למושל נפת שכם והוא שימש בתפקיד זה עד 2005.
באינתיפאדה השנייה נהרג בנו, ג'יהאד, בידי צה"ל.
ב-2003 תמך בהסכם העקרונות שנחתם בין עמי אילון לד"ר סרי נוסייבה, שהציע מסגרת עקרונות להסכם שלום בין הפלסטינים למדינת ישראל, על בסיס פתרון שתי המדינות.
בבחירות 2006 נבחר למועצה המחוקקת הפלסטינית ומונה בידי מחמוד עבאס לשר הרווחה.
ב-2009 נבחר לוועד המרכזי של פת"ח ותמך בהתנגדות בלתי אלימה נגד ישראל, כולל חרמות והפגנות.
ב־2017 נבחר לסגנו של מחמוד עבאס בתנועת פת"ח.
ב-7 בינואר 2023 שר הביטחון הישראלי יואב גלנט החליט לשלול את אישור הכניסה של אל-עאלול לישראל, לאחר שביקר את המחבל כרים יונס עם שחרורו מהכלא לאחר 40 שנות מאסר, שריצה בשל רצח את החייל אברהם בלומברג ב-1980.
עמדותיו

בראיון לערוץ טלוויזיה ברמאללה באוקטובר 2012 אמר אל-עאלול כי הפלסטינים לא זנחו את האופציה של מאבק מזוין נגד ישראל. לדבריו, "אף על פי שהפלסטינים הסכימו לנקוט בהתנגדות בלתי אלימה נגד הכיבוש, אף אחד לא הוריד את המאבק המזוין מהמילון שלו". כמו כן הוסיף שבתוכנית המדינית של פת"ח מצוין כי "מאבק מזוין הוא אמצעי לגיטימי להתנגד לכיבוש".
הערות שוליים

↑  נכתב לעיתים בעיתונות: מחמוד אל-עלול או מחמוד אלעלול
1 2   ג'קי חורי, בכיר הפתח מחמוד אל־עאלול נבחר לסגנו של עבאס בתנועה, באתר הארץ, 16 בפברואר 2017
↑  יוני בן-מנחם, הקו הניצי של מחמוד אל-עאלול, באתר News1 מחלקה ראשונה, 12 במרץ 2017
↑  ארנון רגולר, עקב מלחמת הכנופיות, ראש העיר שכם מזהיר מאנרכיה, באתר הארץ, 16 בדצמבר 2003
↑  ארנון רגולר, אישים בולטים בפתח מקבלים מסמך נוסייבה-איילון, באתר הארץ, 18 במרץ 2003
↑  גדעון אלון, יואב שטרן, הסתיימה ללא תוצאות פגישתם של אבו מאזן והנייה: תנועת פתח הציגה את ששת מועמדיה לתפקידי שרים בממשלה הבאה, כולם חברי פרלמנט מכהנים; חילוקי דעות אשר לזהות שר הפנים עדיין נמשכים, באתר הארץ, 12 במרץ 2007
↑   עמירה הס, טור אישי - היגיון החרם, באתר הארץ, 8 במרץ 2015
↑  'Palestinians have not abandoned armed struggle', באתר ג'רוזלם פוסט, ‏8 באוקטובר 2012 (באנגלית).
קורונה צ'כית

| --- | --- |

 משתמשים:  צ'כיה צ'כיה
 סמל:  Kč
 ISO 4217:  CZK
 יחידות משנה
 1/100:  האלר
 מטבעות ושטרות
 שטרות בשימוש:  100, 200, 500, 1,000, 2,000 ו-5,000 קורונה
 מטבעות בשימוש:  1, 2, 5, 10, 20 ו-50 קורונה
 בנק מרכזי
 אינפלציה:  2.4%
 בנק מרכזי:  הבנק הלאומי הצ'כי
 http://www.cnb.cz/cs/index.html
 
 → koruna, קורונה צ'כוסלובקית 
 
קורונה צ'כית (בצ'כית: Koruna česká; בעברית גם: כתר צ'כי) הוא שמו של המטבע בצ'כיה מאז ה-8 בפברואר 1993.
הסימן המקובל של הקורונה בצ'כיה הוא  Kč, וסימונה לפי תקן ISO 4217 הוא CZK. הקורונה מחולקת ל-100 האלר. נכון ליוני 2020 דולר אמריקאי אחד שווה 23.4 קורונות צ'כיות.
מטבע בשם קרונה בגרמנית וקורונה בצ'כית הוצג באוסטריה-הונגריה ב-11 בספטמבר 1892, כמטבע המודרני הראשון המבוסס על זהב באזור.
המטבע החליף ב-1993 את הקורונה הצ'כוסלובקית, אשר הייתה הילך חוקי בצ'כוסלובקיה, לאור חלוקתה לשתי ישויות נפרדות: צ'כיה וסלובקיה. תושבי צ'כיה המירו את המטבע הישן לחדש ביחס 1:1.
תוכניתה של צ'כיה הייתה לאמץ את האירו עד 2012, אך בניגוד לשכנתה סלובקיה, בה מהווה האירו הילך חוקי כבר מתחילת 2009, בינתיים נמנעת צ'כיה מלעשות כן ומוסיפה, לפיכך, להשתמש בקורונה, בלבד. לפי סקר שנערך באפריל 2014, רק 16% מהאוכלוסייה הצ'כית הייתה בעד החלפת הקורונה באירו.
ב-1993 הנפיק הבנק המרכזי מטבעות בני 10, 20 ו-50 האלר, לצד מטבעות בני 1, 2, 5, 10, 20 ו-50 קורונות, וכן שטרות בני 20 קורונות ויותר. לאור ערכו הנמוך יחסית של הכתר הצ'כי (דולר אמריקאי אחד שווה ערך לכ-22 קורונות), הוצאו המטבעות בני ה-10 וה-20 האלר מהמחזור ב-2003, והמטבע בן ה-50 האלר – באוגוסט 2008.
שטרות הונפקו בעריכים של 20, 50, 100, 200, 500, 1,000, 2,000, ו-5,000 קורונות. השטר בן 20 הפסיק להיות הילך חוקי באוגוסט 2008. כיום (תחילת 2019), קיימים מטבעות בערכי 1, 2, 5, 10, 20 ו-50 קורונות ושטרות בערכי 100, 200, 500, 1,000, 2,000, ו-5,000 קורונות.
בנובמבר 2013, הבנק הלאומי הצ'כי (ČNBaken) התערב בשער החליפין של הקורונה באמצעות תמריץ כספי כדי למנוע מהמטבע התחזקות מוגזמת. זה נועד לתמוך בכלכלה הצ'כית, שהתמקדה בעיקר בייצוא, אולם הצ'כים לא היו מרוצים מצעד זה מכיוון ובוצע ערב חג המולד, דבר שהוביל להעלאת מחירי הסחורות המיובאות. בסוף 2016, הבנק הלאומי הצ'כי הצהיר כי החזרה למדיניות המוניטרית הקונבנציונלית מתוכננת לאמצע 2017.לאחר אינפלציה גבוהה מהצפוי ונתונים אחרים, הבנק הלאומי הסיר את המכסה בפגישה מוניטרית מיוחדת ב-6 באפריל 2017.
הקורונה הצ'כסלובקית

לאחר הקמת צ'כוסלובקיה עצמאית ב-1918, נוצר צורך דחוף בהקמת מערכת מטבעות חדשה שתבדל את עצמה מהמטבעות של שאר המדינות שזה עתה נולדו הסובלות מאינפלציה. בשנה שלאחר מכן, ב-10 באפריל 1919, התקיימה רפורמה במטבע, שהגדירה את הקורונה החדשה כשווה בערכה לכתר האוסטרו-הונגרי. השטרות הראשונים הגיעו למחזור באותה שנה, והמטבעות שלוש שנים מאוחר יותר, בשנת 1922. הקורונה הראשונה הזו הופצה עד 1939, אז הונהגו מטבעות נפרדים לבוהמיה ומורביה וסלובקיה, בשווה לקורונה הצ'כוסלובקית. אלה היו הקורונה הבוהמית והמורבית והקורונה הסלובקית.
הקורונה עברה מספר רפורמות נוספות. עניין דרסטי במיוחד נערך בשנת 1953. באותה תקופה נאלצה המפלגה הקומוניסטית של צ'כוסלובקיה להתמודד עם קיומו של שוק כפול במדינה: שוק קבוע המבטיח זמינות מזון בסיסית (שריד לשיטת המכסות שלאחר המלחמה); ושוק חופשי, שבו הסחורות היו יקרות פי שמונה אך איכותיות יותר. הם החליטו להכריז על רפורמת מטבע החל מ-1 ביוני 1953 ולהפיץ שטרות חדשים שהודפסו בברית המועצות. הרפורמה הוכנה מהר מאוד והייתה חסויה עד הרגע האחרון, אבל בכל זאת דלף מידע מסוים וגרם לבהלה רבה. בלילה שלפני המועד האחרון נשא נשיא צ'כוסלובקיה, אנטונין זפוטוצקי, נאום רדיו, שבו שיקר לאומה שאין אפשרות לרפורמה והשקיט את התושבים. למחרת, אנשים (אלו שברי המזל לא נכנסו לקטגוריה של "אלמנטים קפיטליסטיים", קטגוריה מזעזעת שבה השתמשה סוכנות הביון לרשימה שחורה של אנשים מסוימים) הורשו להחליף עד 1,500 קורונות ישנות לקורונות חדשות בשיעור של 5 ישנה לקורונה חדשה אחת והשאר בשיעור של 50 ל-1. כל מלאי הביטוח, חובות המדינה ושאר המסמכים המסחריים בוטלו. מצבם הכלכלי של אנשים רבים הורע, ופרצו עצומות והפגנות רבות, הגדולה שבהן התקיימה בפלזן, שם נעצרו 472 בני אדם. ב-1993, עם התפרקות צ'כוסלובקיה, התפצלה הקורונה הצ'כוסלובקית לשני מטבעות עצמאיים: הקורונה הסלובקית והקורונה הצ'כית.
שטרי כסף

שטרות הכסף הצ'כיים הראשונים הונפקו ב-8 בפברואר 1993 והורכבו משטרות צ'כוסלובקים עם חותמות מודבקות עליהם. רק השטרות של 100, 500 ו-1,000 Kčs הוחתמו בחותמות יתר, הערכים הנמוכים הופצו ללא שינוי במהלך תקופת מעבר זו. כל חותמת נושאת ספרה רומית וערבית המזהה את ערך השטר עליו הוא מודבק (C ו-100, D ו-500, M ו-1,000). הנפקות עוקבות של השטר של 1,000 Kč החליפו את חותמת הדבק בתמונה מודפסת של החותמת.
סדרה מעוצבת חדשה של שטרות בערכים של 20,50, 100, 200, 500, 1000ו-5,000 Kč הוצגו מאוחר יותר ב-1993 והם עדיין בשימוש כיום – למעט 20 Kč ו-50 Kč. והגרסאות הראשונות של שטרות 1,000 Kč ו-5,000 Kč, מאחר שתכונות האבטחה של שטרות אלו לא היו מספיקות, והם שודרגו בגיליונות הבאים. השטר של 2,000 Kč, שהוצג בשנת 1996, עדיין תקף בכל הגרסאות, עם וללא תכונות האבטחה החדשות.
שטרות אלה, שעוצבו על ידי Oldřich Kulhánek, כוללים אנשים צ'כיים ידועים על פני השטר וקומפוזציות מופשטות בצד האחורי. ניתן למצוא אלמנטי מגן מודרנם על כל השטרות. בשנת 2007, הבנק הלאומי הצ'כי החל להנפיק שטרות משודרגים חדשים עם מאפייני אבטחה משודרגים. אלה כוללים חוט אבטחה חדש לשינוי צבע, סימני מים נוספים וקבוצות כוכבים של ה-EURion. הערך הראשון שהונפק עם התכונות החדשות היה 2,000 קורונה צ'כית, ואחריו 1,000קורונה צ'כית ב-2008, 500 ו-5,000 קורונה צ'כית בשנת 2009 ולבסוף הסתיים בהנפקת ה-100 ו-200 קורונה צ'כית בשנת 2018.
שטרות 100, 200, 500, 1000 ו-2000 קורונה צ'כית שהונפקו בשנים 1995–1999 אינם תקפים החל מ-1 ביולי 2022. השטרות הלא חוקיים מזוהים בצורה הקלה ביותר על ידי רוחב החוט הכסוף שחוצה אותם-. החוט על השטרות הפסולים הוא צר ואינו משנה את צבעו בהטיה, בעוד שלגרסאות התקפות יש חוט רחב יותר אשר משנה את צבעו מאדום עמוק (puce) לירוק בהטיה. הגרסאות שונות גם מבחינת השנה המופיעה בצדו הקדמי של השטר וכמה מאפייני אבטחה אחרים. מוסדות אשראי המספקים שירותי מזומן והבנק הלאומי הצ'כי חייבים להחליף שטרות צ'כיים לא חוקיים ללא תשלום, בתנאי שהם ממוינים לפי ערך. רק גרסה תקפה אחת של כל ערך נשארת במחזור לאחר 1 ביולי 2022 (למעט שטר של 5000 קורונה צ'כית),. שתי הגרסאות של שטר 5000 קורונה צ'כית נשארות במחזור, כלומר הגרסה עם חוט כסוף צר (גרסת 1999) והגרסה עם חוט כסוף רחב יותר (גרסת 2009).
שטרי כסף משודרגים הנהוגים כיום

| סדרת 1993 (משודרגת)> ערך.ערך | סדרת 1993 (משודרגת)> ממדים (במ"מ).ממדים (במ"מ) | סדרת 1993 (משודרגת)> מבע עיקרי.מבע עיקרי | סדרת 1993 (משודרגת)> מבע עיקרי.מבע עיקרי | סדרת 1993 (משודרגת)> תיאור.פני השטר | סדרת 1993 (משודרגת)> תיאור.גב השטר | סדרת 1993 (משודרגת)> .תאריך הנפקה |
| --- | --- | --- | --- | --- | --- | --- |
| 100 Kč | 140 × 69 |  | טורקיז | קארל הרביעי | חותם אוניברסיטת קארל בפראג | 5 בספטמבר 2018 |
| 200 Kč | 146 × 69 |  | כתום | יאן עמוס קומניוס | ספר הילדים – אורביס פיקטוס (העולם הציורי) - ומתוכו ידיים משולבות של מבוגר וילד | 5 בספטמבר 2018 |
| 500 Kč | 152 × 69 |  | חום | בוזנה נמצובה (סופרת) | אישה זוכת פרס | 1 באפריל 2009 |
| 1000 Kč | 158 × 74 |  | סגול | פרנטישק פאלאצקי (היסטוריון) | נשר ארמון הארכיבישוף בקרומייז'יז' | 1 באפריל 2008 |
| 2000 Kč | 164 × 74 |  | ירוק | אמי דסטין (זמרת) | אוטרפה, כינור וצ'לו | 2 ביולי 2007 |
| 5000 Kč | 170 × 74 |  | אפור | טומאש גאריג מסריק (מדינאי) | מבנים גותיים ובארוקים בפראג קתדרלת ויטוס הקדוש בפראג | 1 בדצמבר 2009 |
שערי חליפין

| שער חליפין נוכחי עבור CZK |
| --- | --- |
באתר Google Finance:: AUD CAD CHF EUR GBP HKD ILS JPY USD
באתר Yahoo! Finance:: AUD CAD CHF EUR GBP HKD ILS JPY USD
באתר XE.com:: AUD CAD CHF EUR GBP HKD ILS JPY USD
באתר OANDA.com:: AUD CAD CHF EUR GBP HKD ILS JPY USD
מדינות נוספות המשתמשות במטבע הכתר/קרונה

| מדינה |  | שם המטבע | קוד ISO 4217 | הערה |
| --- | --- | --- | --- | --- |
| איסלנד | איסלנד | קרוֹנָה (Króna) | ISK |  |
| נורווגיה | נורווגיה | קרוֹנֵה (Krone) | NOK |  |
| שוודיה | שוודיה | קרוֹנָה (Krona) | SEK |  |
| איי פארו | איי פארו | קרוֹנָה (Króna) |  | משתייך לקרונה הדנית |
| גרינלנד | גרינלנד | קרוני (Koruuni) |  | משתייך לקרונה הדנית |
| דנמרק | דנמרק | קרוֹנָה (Krona) | DKK |  |
הערות שוליים

↑  הבנק הלאומי הצ'כי, אוקטובר 2008
↑  Editorial Style Guide 2020, World Bank Group, appendix D pp.134–139
↑  אמיר רוזנבאום, דרמה במט"ח: צ'כיה ביטלה את מגבלת שער החליפין על הקורונה, באתר כלכליסט, 6 באפריל 2017
| מטבעות שקדמו לאירו ומטבעות נוספים של מדינות האיחוד האירופי |
| --- | --- | --- |
| מטבעות לאומיים של מדינות האיחוד שהוחלפו | שילינג אוסטרי • לירה איטלקית • פונט אירי • פרנק בלגי • מארק גרמני • גילדן הולנדי • גילדן דרום גרמני • דרכמה יוונית • פרנק לוקסמבורגי • לטס לטבי • ליטאס ליטאי • לירה מלטזית • טולר סלובני • קורונה סלובקית • פזטה ספרדית • אשקודו פורטוגלי • מרק פיני • פרנק צרפתי • לירה קפריסאית • קונה קרואטית • קרון אסטוני |  |
| מטבעות אחרים שהוחלפו | יחידת מטבע אירופית (אקו) • פרנק מונוגסקי • לירה סן מרינזית • לירת הוותיקן |  |
| מטבעות ב-ERM II | כתר דני |  |
| מטבעות אחרים שלא הוחלפו | ליש"ט בריטית • קורונה צ'כית • פורינט הונגרי • זלוטי פולני • קרונה שוודית • לב בולגרי • לאו רומני |  |
| --- | --- |
בקרת זהויות :  NKC: ph344900 
שטרי כסף צ'כיים – 2014
בשר בחלב

.
| --- | --- |

אכילת צ'יזבורגר אסורה על פי הלכות כשרות ביהדות
 מקרא:  שמות, כ"ג, י"ט; שמות, ל"ד, כ"ו; דברים, י"ד, כ"א
 משנה:  מסכת חולין, פרק ח'
 תלמוד בבלי:  מסכת חולין, פרק ח'
 משנה תורה:  ספר קדושה, הלכות מאכלות אסורות, פרק ט'
 שולחן ערוך:  יורה דעה, סימנים פ"ז-צ"ז
 ספרי מניין המצוות:  ספר המצוות, לאו קפ"ו, לאו קפ"ז ספר החינוך, מצווה צ"ב, מצווה קי"ג
בשר בחלב הוא איסור מהתורה בהלכות כשרות ביהדות, על אכילת בשר וחלב שהתבשלו יחדיו. איסור זה כולל בנוסף לאיסור על האכילה גם איסור על הנאה מתערובת בשר וחלב מבושלת, ואף איסור ייחודי על עצם הבישול.
האיסור העקרוני הוא מצווה מהתורה, וכולל מיני בישול שונים, ובמהלך הדורות נוספו לו חלקים נוספים שתוקפם דרבנן ומנהג, כדוגמת איסור על אכילת בשר וחלב יחדיו גם כאשר לא התבשלו יחדיו, חובת הפרדה בין מוצרי חלב למוצרי בשר, חובת המתנה בין אכילת מוצרי בשר למוצרי חלב וכן גם הוספת בשר חיה ובשר עוף לאיסור זה.
מזון שאינו נחשב בשרי או חלבי ומותר לאכילה עם כל אחד מהם נקרא "פרווה". איסור בשר וחלב שונה מרוב האיסורים שבתורה בכך ששני מרכיביו (הבשר והחלב) הם מרכיבי היתר, ורק התערובת שלהם אסורה. בכך דומה איסור זה לאיסור שעטנז (תערובת צמר ופשתים) ולאיסור חרישה בשור וחמור יחדיו. מאפיין ייחודי נוסף הוא האיסור על פעולת הבישול מעבר לאיסור האכילה וההנאה. בספרות חז"ל, נחשב איסור בשר בחלב כ"חידוש" שאין להסיק מדיניו לגבי תחומים הלכתיים אחרים.
האיסור במקרא

האיסור לא מופיע באופן מפורש במיקרא. על פי פרשנות חז"ל מקור האיסור הוא הציווי "לא תבשל גדי בחלב אימו" המופיע במקרא 3 פעמים:
רֵאשִׁית בִּכּוּרֵי אַדְמָתְךָ תָּבִיא בֵּית ה' אֱלֹהֶיךָ, לֹא תְבַשֵּׁל גְּדִי בַּחֲלֵב אִמּוֹ
לֹא תֹאכְלוּ כָל נְבֵלָה, לַגֵּר אֲשֶׁר בִּשְׁעָרֶיךָ תִּתְּנֶנָּה וַאֲכָלָהּ, אוֹ מָכֹר לְנָכְרִי. כִּי עַם קָדוֹשׁ אַתָּה לַ-ה' אֱלֹהֶיךָ, לֹא תְבַשֵּׁל גְּדִי בַּחֲלֵב אִמּוֹ.